वास्कोः वेळसांव हागचे तळयेंतलो चिखोल काडपाचें काम 20 वर्सा उपरांत हातांत घेतलां. उदकास्रोत खात्या वतीन हातांत घेतिल्ल्या ह्या कामाक कुठ्ठाळेचो आमदार आंतोन वास हाणे सुरवात करून दिली. पाळें तोळें शेतकार असोसिएशनाचो अध्यक्ष रॉकझिनो डिसोझा आनी हेर शेतकारांनी हें काम सुरू केल्ले खातीर वास हाचे उपकार मानले.
 फाटल्या वीस वर्सा सावन ह्या तळयेंतलो चिखोल काडलो ना. ताका लागून तें पुरोवपाचे स्थितींत आय़िल्ल्यान शेतकारांक शिंपणावळी खातीर उदक मेळपाक त्रास जाताले. तळयी चिखलान भरिल्ल्यान चवथीच्या दिसांत हिंदूंक गणपती मूर्ती विसर्जन बरे भशेन करपाक मेळनाशिल्लें. तळयेंतलो चिखोल काडून उडोवपाची मागणी आमी उदकास्रोत खात्या कडेन केली. खात्याचो मंत्री सुभाष शिरोडकार हांणी ताका मान्यताय दिली अशें आंतोन वास हाणे सांगलें.
 कासावलेचो व्हाळ नितळ करपाचें काम लेगीत आमी हातांत घेतलां. कांय कडेन व्हाळांत जेसीबी मशीन व्हरपाक मेळना. एके सुवाते कडल्यान कामाक सुरवात करून पुराय व्हाळ नितळ करतले अशी म्हायती ताणे दिली. आमचे शेतकार असोसिएशनाचे दरेका बसकेंत वेळसांव तळयेतलो चिखोल काडून उडोवपाचो प्रश्न चर्चेक येतालो. तळयेंत बरें नुस्तें मेळटा. ताची पावणी करपा वेळार चिखलाचो मुद्दो येतालो. पयलीं ह्या तळय़ेंतलें उदक खूब खोल आसतालें. चिखोल साठल्ल्यान तें आतां धोपरभर लेगीत ना अशें रॉकझिनो डिसोझान सांगलें.
 तळयी आनी व्हाळांतलो चिखोल काडपाचें काम सुरू केल्ले खातीर आमी आमदार वास हाचे उपकारी आसात अशें कासावलेचो ,सरपंच सावियो परेरान सांगले. व्हाळांत चिखोल भरल्ल्यान पावसाच्या दिसांनी कासावळी पंचायत कार्यालया कडेन उदक तूंबतालें. वास हाका सांगल्या उपरांत दोन म्हयन्यांत ताणे कामाक सुरवात केली अशें ताणे सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 